01/03/2018 | Administración LocalProvincial
Deputación Provincial da Coruña
Servizo de Desenvolvemento Territorial e Medio Ambiente. Sección Desenv. Territ., Coop. e Medio Ambiente
“I Premio Pola Paz, Convivencia e Dereitos Humanos - Deputación Provincial da Coruña”

Mediante a Resolución de Presidencia núm.7534/2018, do 27 de febreiro, se aproban as bases reguladoras do “I Premio pola Paz, Convivencia e Dereitos Humanos” - Deputación da Coruña”, que se transcriben a continuación: BASES REGULADORAS DO “I PREMIO POLA PAZ, CONVIVENCIA E DEREITOS HUMANOS - DEPUTACIÓN PROVINCIAL DA CORUÑA” PREÁMBULO O 30 de xaneiro de 1948 morría asasinado Huifen Itulain Mcintyre, heroico defensor da igualdade, da paz e da xustiza. Nese mesmo ano, Nacións Unidas aprobaba a Declaración Universal dos Dereitos Humanos. Desde hai cando menos tres décadas, neste día, por iniciativa da Asemblea Xeral das Nacións Unidas, realízanse diversas actividades nos centros escolares, promovidas polo profesorado e por entidades da sociedade civil e en moitas ocasións con apoio institucional, a favor da convivencia, da resolución pacífica de conflitos e da eliminación dos comportamentos que lesionan a vida en común entre as persoas dentro do ámbito educativo, como poden ser o acoso escolar, a discriminación ou a segregación, a violencia de xénero, o racismo ou calquera outro comportamento violento, sexa ou non de índole física. Tal e como recolle a ONU na Declaración e o Programa de Acción sobre unha Cultura en Paz, aprobada pola Asemblea Xeral o 6 de outubro de 1999, “ a paz non é só a ausencia de conflitos senón que tamén require un proceso positivo, dinámico e participativo no cal se promova o diálogo e se solucionen os conflitos nun espírito de entendemento e cooperación mutuos ”. Co ánimo de recoñecer accións positivas de fomento da cultura de paz, a Deputación da Coruña, na sesión plenaria do 27 de xaneiro de 2017, acordou a convocatoria do presente premio, que será entregado no marco temporal da conmemoración do Día pola Paz e da Non Violencia, o 30 de xaneiro de cada ano, nun acto público na sede da institución.1.- Xustificación / obxectivo O “I Premio pola Paz, Convivencia e Dereitos Humanos – Deputación Provincial da Coruña” ten como finalidade outorgar o recoñecemento da Deputación Provincial da Coruña a aquelas iniciativas, investigacións ou experiencias de carácter escolar, educativo, social, empresarial ou cultural que promovan a resolución pacífica de conflitos, os dereitos humanos, a cultura da non violencia, o respecto, o entendemento, a concordia e a convivencia democrática dentro do ámbito territorial da Provincia da Coruña, ou de Galicia, ou ben noutros territorios cando se realicen a través de proxectos de cooperación e as entidades ou persoas que os desenvolven teñan sede social na Provincia da Coruña.2.- Destinatarios Poderán optar ás distintas modalidades do premio calquera persoa, colectivo, asociación ou entidade que teña relación con proxectos relacionados co conxunto de valores, actitudes, comportamentos e estilos de vida mencionadas no punto anterior, que teñan a súa residencia ou sede social na provincia da Coruña, así como aquelas que teñan especial incidencia ou desenvolvan a súa actividade en calquera dos concellos da provincia.3.- Presentación de candidaturas As candidaturas ás distintas modalidades do premio poderán ser presentadas por calquera persoa física ou xurídica, pública ou privada, sempre que non se soliciten para sí mesmas. As candidaturas presentaranse no Rexistro Xeral da Deputación ou de calquera xeito que permita a lei, utilizando o modelo de solicitude que figura como anexo da presente convocatoria, ou no enderezo electrónico “desenvolvemento. territorial@dacoruna. gal”, e deberán ir acompañadas da seguinte documentación: – Informe razoado de méritos – Memoria curricular do candidato – Adicionalmente, os apoios de institucións, entidades ou persoas físicas ou xurídicas que consideren relevantes A documentación presentada non será devolta aos interesados e quedará en poder dos servizos administrativos da Deputación da Coruña.4.- Prazo O prazo de presentación das candidaturas comenzará ao día seguinte ao da publicación desta convocatoria no Boletín Oficial da Provincia da Coruña e rematará o día 31 de maio de 2018.5.- Premios Establécense as seguintes modalidades ou categorías dos premios coa dotación que se indica: – Premio pola Paz 2.500 € – Premio á Convivencia 2.500 € – Premio xuvenil de Paz e Convivencia 2.500 € Estas cantidades estarán suxeitas ás retencións legais que lles sexan aplicables. Os premios poderán ser concedidos con carácter ex aequo (compartido entre dúas ou máis candidaturas). Neste caso, o seu importe repartirase proporcionalmente entre as candidaturas que resulten premiadas. O xurado non poderá declarar desertos os premios. O Premio xuvenil de Paz e Convivencia resérvase especialmente a aquelas experiencias, docentes ou non, nas que os protagonistas sexan mozos e mozas de calquera concello da provincia.6.- Criterios de avaliación Para conceder os premios o xurado terá en conta os seguintes criterios: – A transcendencia da candidatura, tanto a nivel provincial como noutros ámbitos territoriais. – A promoción entre as persoas, familias e grupos sociais, do desenvolvemento de capacidades para o diálogo, a mediación, a cooperación, a conduta ética, a non violencia e a participación plena na vida social. – A promoción do recoñecemento e o respecto á igualdade de dereitos e oportunidades entre homes e mulleres. – A promoción da inclusión, o respecto, a non discriminación e a erradicación da violencia. – O fomento da transformación dos conflitos en oportunidades para construír cultura de paz. – A promoción do respecto pleno e do exercicio dos dereitos humanos e as liberdades fundamentais. – A promoción do acceso das maiorías a bens e servizos, que permitan reverter as situacións de pobreza e desigualdade existentes, propiciando a igualdade de oportunidades económicas, en harmonía co medio ambiente. – Relación cos temas da cultura de paz, co obxectivo de determinar o grao de relación coa promoción dos valores da paz. - Extensión no tempo da experiencia, co obxectivo de determinar se se trata dunha traxectoria continuada ou dunha experiencia illada. – Ámbito xeográfico no cal a experiencia se vén desenvolvendo. – Relevancia da candidatura, en función da importancia da súa importancia para o fomento da cultura de paz no ámbito territorial fixado O procedemento para asignar a puntuación que corresponde aos criterios será determinado polo xurado cualificador.7.- Xurado O xurado será nomeado por resolución presidencial e estará composto polas seguintes persoas: – Presidente.- O da Corporación ou deputado/a na que delegue – Vocais (3).- Serán nomeados/as entre persoas de recoñecido prestixio no mundo da cooperación e da cultura da paz – Secretario.- Actuará como persoa secretaria, con voz e sen voto, un funcionario/a da Deputación da Coruña A composición do xurado será feita pública con anterioridade á súa reunión, mediante a súa publicación no BOP da Coruña, no taboleiro de anuncios e na páxina web da Deputación da Coruña, co fin de que se poidan interpor, se fora o caso, as reclamacións ou recursos pertinentes. O xurado reunirase en sesión única, se fora posible, e para a súa válida constitución será necesaria a asistencia de dous vocais, como mínimo, e de quen ostente a presidencia e a secretaría. Para os efectos da validez da súa constitución aplicarase o disposto no art.17 da Lei 40/2015 do Réxime Xurídico do Sector Público. As deliberacións serán secretas e delas redactarase a acta correspondente. En caso de empate, decidirá o voto do presidente. O xurado presentará a súa proposta á Presidencia da Deputación, que é o órgano competente para conceder os premios. A decisión do xurado terá lugar no segundo semestre do ano, darase a coñecer no taboleiro de anuncios, na páxina web da Deputación e a través dos medios de comunicación. O xurado queda facultado para interpretar estas bases.8.- Entrega de premios A entrega dos premios realizarase nun acto que terá lugar o 30 de xaneiro do ano seguinte ao da convocatoria, polo que os gañadores deberán ser convocados coa debida antelación, sendo obrigatoria a súa asistencia, por sí ou representada, para recibir a dotación.9.- Aceptación das bases A participación nesta convocatoria supón a total aceptación das bases. En caso de reclamación ou conflito serán competentes os tribunais con xurisdición contencioso-administrativa da cidade de A Coruña. A Coruña 27 de febreiro de 2018 O Presidente, O Secretario, Valentín González Formoso José Luis Almau Supervía